  Майя Бывальцева 28-тӥ куартолэзе нырысь-валысь куара сётонэ Удмуртиын 266 кандидаъёс пыриськозы. «Единая Россия» партилэн тросэз 183 кандидатъёсыз 2017-тӥ арын куарусёнэ Кун Кенеше депутатъёсты быръёнъёсы пыриськозы. 26-тӥ куартолэзе со сярысь вераз элькун парламентлэн тӧроез, партилэн улосвыл ёзэтэзлэн секретарез Владимир Невоструев. 183 кандидадъёс пӧлысь 30 адями одӥг мандатъем округъёстӥ мыноз но 153-ез партилэн списокезъя. «Списокъя 153, оло, уз но луы, ӧжытгес но, оло, луоз. Катрадлыкъя котькуд интывыл группая одӥгысен витёзь кандидатъёс луыны быгато», — валэктӥз Владимир Невоструев. 28-тӥ куартолэзе 8 часысен 20 часозь Удмуртиын куара сётонъя 241 участок ужалоз. 2016-тӥ арын сярысь со куатьлы тросгес. Участокъёслэн тросгес луэмзы одӥг мандатъем округъёслэн лыдзы йылэмен герӟаськемын. Куара сётыны бюллетеньёс ваньмаз келямын ни. Оглом 359 сюрс мында печатламын. Быръён участок сярысь кык амлэн тодыны луэ: «Единая Россиялэн»  «нырысь-валысь куара сётон» графаысь учкыны Юрт вылысь ялонысь адресэз лыдӟыны Пусъёмы, куара сётон инты дышем участоклэсь пӧртэм луыны быгатэ. Кандидатъёс понна кура сётыны быгатэ шаерамы улӥсь котькудӥз 18 ареслэсь бадӟым адями. Сьӧре паспорт кутоно. Кылем арын 105 сюрс адями нырысь-валысь куара сётонэ ветлӥз. Со элькунын улӥсьёс пӧлысь 8 процентлэсь ятырез. «Малпаськомы, сомындагес ик адями лыктоз шуыса, но со нуналэ праздник, Кунгожчилэн нуналэз, эшшо ке куазь урод луоз шуыса чаклало. Озьы ке но ог 10 процентэз пыриськозы шуыса малпаськомы», — вераз «Единая Россия» партилэн улосвыл ёзэтэзлэн секретарез. Куараосты 29-тӥ куартолэзе потон уе лыдъяны кутскозы. Йылпумъянъёсты 30-тӥ куартолэзе шараялозы. Тегъёс: Политика Ижкар быръёнъёс Удмуртия ЕдинаяРоссия  